Vapunpäivä nousi Tampereelle harmaassa säässä. Koskipuisto, jossa vappujuhlinnat näkyivät maanantaina vilkkaina, oli sen sijaan kaikenlaisesta roskasta värikäs vielä yhdeksän aikaan tiistaiaamuna.

Tältä Tampereen Koskipuisto näytti ennen ja jälkeen vapun - sekä sen jälkeen, kun teekkarit olivat siivonneet sen. Kuvat näet suurempana jutun lopusta. JENNA KETO-TOKOI/JUKKA RITOLA/AL

Koskipuisto oli karu näky, sillä aamutuuli sai muovipussit ja muut kevyet roskat leijailemaan puiston nurmen yllä. Samalla tuuli nostatti paikoin hyvinkin vahvoja tuoksahduksia viime yön juhlinnasta.

Koskipuistossa vappujuhlinnan toinen erä on kuitenkin vasta alkamassa, sillä puistoon saapuu päivällä runsain joukoin väkeä seuraamaan teekkarikastetta. Teekkarikasteen on määrä alkaa noin Koskipuistossa kello 13.

Tampereen kaupunki toimitti keskustaan vapuksi 20 ylimääräistä roskista, mutta suurin osa niistä pursuili jo vappuaaton jälkeen yli. Puistoon on määrä tehdä suursiivous tiistain ja keskiviikon välisenä yönä.

Juhlinnan jäljet näkyivät Tampereen keskustassa myös muualla. Kävelyteiltä ja toisinaan myös autoteiltä löytyi aamulla tyhjiä pulloja ja lasinsiruja sekä paperi- ja muoviroskaa.

Asiasta uutisoi Aamulehti.

Tältä Koskipuisto näytti vielä maanantaina aamulla kello 10.30. JUKKA RITOLA/AL

Koskipuisto on vappuhulinoille keskeinen paikka. Vappuaattona puistoon kerääntyi suuri määrä juhlijoita, mikä näkyi myös vapunpäivän aamuna. JENNA KETO-TOKOI/AL

Tyhjiä mukeja ja muovipusseja näkyi Koskipuistossa siellä täällä. Roskan määrä on valtava. JENNA KETO-TOKOI/AL

Kaikki jäte ei mahtunut roskiksiin. Osa juhlijoista oli tuonut roskansa kuitenkin roskakorien läheisyyteen. Puistossa ja keskustassa lojui paljon lasipulloja, joita pullonkerääjät tai juhlijat eivät huolineet mukaansa. JENNA KETO-TOKOI/AL

Yhden seurueen paukkuserpentiinin pikkuroska väritti nurmea. Seurueen lähtiessä niille sijoilleen oli jäänyt jos jonkinlaista tavaraa. JENNA KETO-TOKOI/AL

Pikaruoka näkyy maistuneen juhlijoille. JENNA KETO-TOKOI/AL

Myös Finlaysonin kukkapenkistä muodostui roskakori, josta oli ilmeisesti myös kuovittu jotakin. JENNA KETO-TOKOI/AL